

|  |  |
| --- | --- |
| *Postupak**sustava upravljanja* | HAA-P-7/6 |

*Suspenzija,*

*povlačenje ili*

*suženje akreditacije*

|  |  |  |  |
| --- | --- | --- | --- |
| Izradila | Pregledala | Odobrio | Datum odobrenja |
|  |  |  | **2024-09-30** |
| Martina Makar | Mladen Vrebčević | Mirela Zečević |

**1 SVRHA**

Ovim se postupkom utvrđuje način postupanja kod suspenzije, povlačenja ili suženja područja akreditacije.

**2 PODRUČJE PRIMJENE**

Postupak je namijenjen zaposlenicima, vanjskim suradnicima HAA, akreditiranim tijelima, tijelima u postupku akreditacije i potencijalnim klijentima.

**3 NAZIVI I DEFINICIJE**

*Suspenzija* Postupak privremenog stavljanja van snage dodijeljene akreditacije u dijelu ili u cijelosti

*Povlačenje* Postupak oduzimanja akreditacije u cijelosti

Suženje Postupak povlačenja akreditacije u dijelu akreditiranog područja

**4 ODGOVORNOSTI I OVLAŠTENJA**

*Ravnatelj* Donošenje odluke o suspenziji, povlačenju ili suženju akreditacije

*Odbor za akreditaciju* Preporuka u svezi sa suspenzijom, povlačenjem ili suženjem akreditacije

*Ocjenitelji* Prijedlog u svezi sa suspenzijom, povlačenjem ili suženjem akreditacije

*Voditelj postupka* Aktivnosti u svezi s provedbom suspenzije, povlačenja ili suženja akreditacije

**5 OPIS POSTUPKA**

**5.1 Opće**

HAA je odgovorna za dodijeljene akreditacije i sukladno tome može poduzimati mjere u cilju zaštite cjelovitosti sustava akreditacije i osiguranja poštivanja zahtjeva i pravila akreditacije.

Mjere mogu biti suspenzija akreditacije ili povlačenje akreditacije.

Te mjere mogu proizaći iz dragovoljnog zahtjeva akreditiranog tijela ili su rezultat aktivnosti HAA.

Suspenzija akreditacije znači da HAA privremeno povlači prava akreditiranog tijela koja proizlaze iz akreditacije i Ugovora o akreditaciji i održavanju akreditacije sklopljenim između HAA i akreditiranog tijela.

Suspenzija se može odnositi na cijelo područje akreditacije ili na dio područja akreditacije.

Akreditacija može biti suspendirana najviše na period do 6 mjeseci.

Vrijeme trajanja suspenzije ne utječe na planiranu dinamiku nadzora na rok važenja Potvrde o akreditaciji.

Povlačenje akreditacije znači trajno oduzimanje akreditacije.

Tijelo za ocjenjivanje sukladnosti može ponovno steći status akreditiranog tijela podnošenjem nove prijave i provedbom novog postupka akreditacije. Prijava za akreditaciju ne može se podnijeti prije isteka 6 mjeseci od dana povlačenja akreditacije.

Aktivnosti HAA i mjere zaštite vjerodostojnosti akreditacije mogu proizići nakon:

* nalaza nadzornih aktivnosti kojima se utvrdi da akreditirano tijelo ne ispunjava zahtjeve za održavanje akreditacije
* kritičnih nesukladnosti i ozbiljnog kršenja zahtjeva normativnih dokumenata
* ponavljanja kritičnih nesukladnosti u uzastopnim nadzorima
* upornog i opetovanog neispunjenja zahtjeva normativnih dokumenata
* neispunjavanja zahtjeva za osposobljenost
* nepravilnog, lažnog pozivanja na status akreditiranog tijela
* namjernog davanja netočnih informacija od strane akreditiranog tijela
* izbjegavanja podmirivanja financijskih obveza prema HAA (npr. razmotrit će se financijske obveze pravne osobe bez obzira na to koji je dio pravne osobe akreditiran, pravni slijednik pravne osobe koja nije podmirila financijsku obvezu i sl.)

 - pritužbi na rad akreditiranog tijela

- izgubljenog povjerenja u sustav upravljanja akreditiranog tijela

- kada su se u akreditiranom tijelu dogodile važne promjene, a ne postoje objektivni dokazi da su iste pod odgovarajućom kontrolom akreditiranog tijela

- ukidanja/prestanak valjanosti ovlaštenja/prijave (notifikacije) od strane nadležnog tijela

- i drugih neispunjavanja obveza akreditiranog tijela

**5.2 Suspenzija akreditacije**

5.2.1 Dragovoljna suspenzija

Akreditirano tijelo može, zbog vlastitih razloga, zahtijevati od HAA privremenu obustavu važenja akreditacije, korištenja akreditacijskog simbola ili drugih načina pozivanja na status akreditiranog tijela, pravodobno obavještavajući o tome, u pisanom obliku, HAA.

Dragovoljna suspenzija može se zahtijevati za cijelo ili za dio područja akreditacije.

Dragovoljna suspenzija može trajati najviše 6 mjeseci. Ako se nakon toga roka ne steknu uvjeti za prekid suspenzije, akreditacija će biti povučena u onome dijelu za koji je suspenzija zahtijevana.

Akreditirano tijelo obvezno je pisanim putem zatražiti od HAA prekid suspenzije najmanje dva mjeseca prije isteka suspenzije.

Dragovoljna suspenzija može se prekinuti na osnovu rezultata provedenog ocjenjivanja ili na osnovu dostavljanja odgovarajućih dokaza o primjeni popravnih radnji ili dokaza o prestanku važenja okolnosti koje su dovele do suspenzije.

Ako se u roku od 6 mjeseci ne steknu uvjeti za ukidanje suspenzije, područje akreditacije može se suziti u onom dijelu na koji se suspenzija odnosila ili, u krajnjem slučaju, akreditacija može biti povučena, ako se suspenzija odnosila na cijelo područje akreditacije.

5.2.2 Prisilna suspenzija

5.2.2.1 HAA može suspendirati akreditaciju na temelju rezultata nadzornih aktivnosti (redovnih ili izvanrednih), u slučaju nepoštivanja ugovornih obveza, na temelju preporuka Odbora za akreditaciju ili tijekom kojeg drugog postupka, kada se utvrde bitne nesukladnosti i odstupanja navedena u točki 5.1.

Ukoliko je akreditacija dodijeljena radi izdavanja ovlaštenja/notifikacije i u međuvremenu je došlo do ukidanja/prestanka valjanosti ovlaštenja/notifikacije ili ono više nije valjano, u svrhu osiguranja povjerenja u akreditaciju te sprječavanja dovođenja u zabludu zainteresiranih strana, dodijeljena akreditacija će se suspendirati u dijelu na koje se odnosi ukinuto ovlaštenje/notifikacija.

Napomena

Ukidanje/prestanak valjanosti ovlaštenja/notifikacije će se smatrati npr. ovlaštenje je ukinuto temeljem odluke ili rješenja nadležnog tijela ili sudskom odlukom itd.

Prisilna suspenzija može biti dodijeljena za cijelo područje akreditacije ili za dio područja akreditacije.

Akreditirano tijelo obvezno je pisanim putem zatražiti od HAA prekid suspenzije najmanje dva mjeseca prije isteka suspenzije.

Prisilna suspenzija može trajati najviše 6 mjeseci, a može se ukinuti jedino nakon provedenog postupka ocjenjivanja.

Ako se u roku od 6 mjeseci ne steknu uvjeti za ukidanje suspenzije, područje akreditacije može se suziti u onom dijelu na koji se suspenzija odnosila ili, u krajnjem slučaju, akreditacija može biti povučena, ako se suspenzija odnosila na cijelo područje akreditacije.

Tijelo za ocjenjivanje sukladnosti može ponovno steći status akreditiranog tijela podnošenjem nove prijave i provedbom novog postupka akreditacije.

Prijava za akreditaciju ne može se podnijeti prije isteka 6 mjeseci od dana povlačenja akreditacije.

5.2.2.2 Ukoliko je odluka o prisilnoj suspenziji akreditacije donesena radi izbjegavanja podmirivanja financijskih obveza prema HAA, prisilna suspenzija može trajati najviše 6 mjeseci, a može se ukinuti jedino nakon dostavljanja dokaza o podmirenju svih financijskih obveza prema HAA.

Ukidanje ove vrste suspenzije nema utjecaja na planirani redoslijed nadzornih ocjenjivanja i na rok važenja potvrde o akreditaciji.

Ako u vrijeme trajanja suspenzije akreditirano tijelo ne podmiri financijske obveze prema HAA, akreditacija će biti povučena, a HAA će sukladno pravnim i financijskim instrumentima i dalje teretiti akreditirano tijelo, odnosno pravnu osobu čije je ono dio, za nepodmirena dugovanja. U slučaju potrebe, stranke će se podvrći odluci nadležnog suda u Zagrebu.

Tijelo za ocjenjivanje sukladnosti može ponovno steći status akreditiranog tijela podnošenjem nove prijave i provedbom novog postupka akreditacije.

Prijava za akreditaciju ne može se podnijeti prije isteka 6 mjeseci od dana povlačenja akreditacije.

HAA neće prihvatiti prijavu za akreditaciju u području prethodno povučene akreditacije ili u novom području, ukoliko pravna osoba koja prijavu podnosi ima nepodmirena dugovanja prema HAA.

5.2.2.3 Ukoliko je odluka o prisilnoj suspenziji akreditacije donesena radi isteka važenja akreditacijske norme, prisilna suspenzija može trajati najviše 6 mjeseci.

Akreditirano tijelo je obvezno pisanim putem zatražiti od HAA prekid suspenzije najmanje dva mjeseca prije isteka suspenzije.

Ukoliko se u navedenom roku ne provede ocjenjivanje radi ukidanja suspenzije, akreditacija će se povući.

Ukoliko je u navedenom roku provedeno ocjenjivanje prema novom izdanju akreditacijske norme, a postupak akreditacije nije završen, suspenzija se iznimno može produžiti za najviše 6 mjeseci.

Ukoliko i nakon dodatnih 6 mjeseci postupak prelaska na novo izdanje norme nije u potpunosti završen akreditacija će se povući.

Tijelo za ocjenjivanje sukladnosti može ponovno steći status akreditiranog tijela podnošenjem nove prijave i provedbom novog postupka akreditacije.

Prijava za akreditaciju ne može se podnijeti prije isteka 6 mjeseci od dana povlačenja akreditacije.

5.2.2.4 U slučaju donošenja odluke o suspenziji akreditacije verifikacijskom tijelu za EMAS, odluka se donosi tek nakon što je verifikacijsko tijelo imao priliku izreći svoje stajalište, sukladno članku 23., stavku 7. Uredbe EZ/1221/2009.

Također, prije preporuke za suspenziju takve akreditacije obavezno je savjetovanje sa zainteresiranim stranama, uključujući i verifikacijsko tijelo. Odgovornost za osiguranje navedenoga je na načelniku nadležnog Odjela.

HAA obavješćuje verifikacijsko tijelo o razlozima poduzetih mjera i prema potrebi o tijeku rasprave s Nadležnim tijelom. Odgovornost za navedeno je na načelniku Odjela nadležnog za akreditaciju verifikacijskog tijela za EMAS.

Akreditirano tijelo je obvezno pisanim putem zatražiti od HAA prekid suspenzije najmanje dva mjeseca prije isteka suspenzije.

5.2.2.5 Sukladno članku 41. Uredbe (EU) 2016/2072, odluke o suspenziji ili povlačenju akreditacije verifikacijskog tijela u području pomorskog prometa stupaju na snagu nakon što se verifikacijsko tijelo o njima obavijesti.

**5.3 Povlačenje akreditacije**

5.3.1 Zahtjev za povlačenje akreditacije

Akreditirano tijelo može zbog vlastitih razloga zahtijevati povlačenje akreditacije, obavještavajući o tome, u pisanome obliku, HAA.

5.3.2 Povlačenje akreditacije

5.3.2.1 HAA može povući akreditaciju na temelju rezultata nadzornih aktivnosti (redovnih ili izvanrednih), u slučaju nepoštivanja ugovornih obveza, na temelju preporuka Odbora za akreditaciju ili tijekom kojeg drugog postupka kada se utvrde bitne nesukladnosti i odstupanja navedena u točki 5.1.

HAA će povući akreditaciju ukoliko se nakon dodjele suspenzije navedene u točki 5.2 u utvrđenim rokovima ne steknu uvjeti za prekid suspenzije.

Ako u bilo kojem trenutku prijave za akreditaciju ili tijekom postupka početnog ili ponovnog ocjenjivanja postoje dokazi o prijevari, ili ako tijelo za ocjenjivanje sukladnosti namjerno prikriva podatke, izostavlja informacije (npr. one koje utječu na njegov akreditirani status) ili daje netočne informacije, HAA će odbiti prijavu za akreditaciju, prekinuti postupak ocjenjivanja, odnosno povući dodijeljenu akreditaciju.

HAA će povući akreditaciju ukoliko je akreditirano tijelo uključeno i osuđeno za kriminalne radnje u svezi s područjem akreditacije.

Tijelo za ocjenjivanje sukladnosti može ponovno steći status akreditiranog tijela podnošenjem nove prijave i provedbom novog postupka akreditacije.

Prijava za akreditaciju ne može se podnijeti prije isteka 6 mjeseci od dana povlačenja akreditacije.

Ukoliko je akreditacija povučena radi kriminalnih radnji ili prijevare, namjernog pružanja netočnih informacija ili prikrivanja podataka, HAA može odbiti zaprimiti prijavu odnosno ponovnu prijavu za akreditaciju od istog tijela ili tijela kojeg se može povezati s istim vlasnikom.

5.3.2.2 U slučaju povlačenja akreditacije tijelo za ocjenjivanje sukladnosti obvezno je vratiti HAA ranije dobivene potvrde o akreditaciji.

U akreditacijskoj shemi za verifikacijska tijela stakleničkih plinova, HAA će povući akreditaciju u slučaju ako član uprave verifikacijskog tijela bude proglašen krivim za prijevaru.

5.3.2.3 U slučaju donošenja odluke o povlačenju akreditacije verifikacijskom tijelu za EMAS, odluka se donosi tek nakon što je verifikacijsko tijelo imalo priliku izreći svoje stajalište, sukladno članku 23., stavku 7. Uredbe EZ/1221/2009.

Također, prije preporuke za povlačenje takve akreditacije, obavezno je savjetovanje sa zainteresiranim stranama, uključujući i verifikacijska tijela. Odgovornost za osiguranje navedenoga je na načelniku nadležnog Odjela.

HAA obavješćuje verifikacijsko tijelo o razlozima poduzetih mjera i prema potrebi o tijeku rasprave s Nadležnim tijelom. Odgovornost za navedeno je na načelniku Odjela nadležnog za akreditaciju verifikacijskih tijela za EMAS.

**5.4 Suženje područja akreditacije**

Ukoliko se tijekom nadzornih pregleda ili kao rezultat rješavanja pritužbi i žalbi ili drugim načinima utvrdi da akreditirano tijelo ne zadovoljava zahtjeve na temelju kojih je dodijeljena akreditacija, područje akreditacije može se suziti.

Također, akreditirano tijelo, kada utvrdi da više nije u mogućnosti zadovoljavati postavljene zahtjeve, može i samo zatražiti od HAA suženje akreditacije.

**5.5. Akreditacija u suženom području**

Kada se tijekom početnog ili ponovnog ocjenjivanja utvrdi da TOS ne zadovoljava zahtjeve u dijelu ocjenjivanog područja (područje usuglašeno i potvrđeno na uvodnom sastanku) ili ne otkloni nesukladnosti u dogovorenome roku, ocjenitelji mogu predložiti da se TOS-u dodijeli akreditacija samo u onome dijelu u kojem je dokazao osposobljenost, odnosno u suženom području.

**5.6 Pokretanje postupka suspenzije, povlačenja akreditacije ili suženja područja akreditacije**

**5.6.1 Općenito**

U ovome se poglavlju opisuju okolnosti pod kojima HAA mora pokrenuti postupke i aktivnosti suspenzije, povlačenja ili suženja područja akreditacije prema akreditiranim tijelima, odnosno suženje područja akreditacije za tijela u postupku. Također, određuje se način i opseg izvještavanja o primijenjenim aktivnostima.

**5.6.2 Pokretanje postupaka i aktivnosti suspenzije ili povlačenja**

Okolnosti koje dovode do pokretanja postupaka i aktivnosti prema akreditiranim tijelima ili tijelima u postupku akreditacije uključuju, ali se ne ograničavaju samo na:

- neotklanjanje nesukladnosti ili nepridržavanje pravila HAA u postupku rješavanja nesukladnosti

- negativni rezultati rješavanja pritužbi ili žalbi

- zloporaba, neprikladno, nekorektno ili pogrešno upućivanje na akreditacijski status ili korištenje akreditacijskog simbola HAA

- neplaćanje troškova postupaka akreditacije ili održavanja akreditacije

- ukidanja/prestanka valjanosti ovlaštenja/prijave (notifikacije) od strane nadležnog tijela

**5.6.3 Vrste postupaka i aktivnosti**

Postupci i aktivnosti mogu biti, ali nisu ograničene samo na:

 - povećana učestalost nadzornih pregleda (ocjenjivanje na licu mjesta, witness audit ili ocjenjivanje dokumentacije)

- suženje područja akreditacije (uključujući lokacije)

- suspenzija, u dijelu ili u cijelosti

- povlačenje akreditacije

- javne obavijesti o suženom području, suspenziji, povlačenju ili o zloporabi akreditacije

- pravne radnje

Napomena 1:

Primjena navedenih postupaka i aktivnosti od strane HAA ne isključuje pravne radnje koje mogu poduzimati treća strana, tijela državne uprave ili druge zainteresirane strane.

Napomena 2:

HAA može odbiti pružanje usluga akreditacije ako utvrdi da bilo koji oblik, HAA-u znan, narušavanja zakona, zakonskih akata ili pravila HAA, od strane tijela za ocjenjivanje sukladnosti, može narušiti ugled/reputaciju HAA.

**5.6.4 Posebne okolnosti**

5.6.4.1 Kada postoje dokazi nepoštenog ponašanja, ili kada tijelo za ocjenjivanje sukladnosti svjesno daje netočne informacije ili svjesno krši akreditacijska pravila, HAA će pokrenuti postupak povlačenja akreditacije.

5.6.4.2 Kada se utvrdi da tijelo za ocjenjivanje sukladnosti pruža certifikacijske usluge prema bilo kojoj akreditacijskoj normi (npr. HRN EN ISO/IEC 17025 ili HRN EN ISO 15189) HAA će pokrenuti postupak suspenzije akreditacije. Daljnje odluke HAA ovisit će o mjerama koje je poduzelo tijelo za ocjenjivanje sukladnosti.

Napomena:

Provedba radnji navedenih u ovome poglavlju ne isključuje pravo TOS-a da podnese predstavku (žalbu) na odluku HAA.

Informacije o suspenziji, povlačenju ili suženju područja akreditacije vodi Odbor za akreditaciju.

**5.6.5 Objava informacija o suspendiranim i povučenim akreditacijama**

Registar suspendiranih i povučenih akreditacija javno je dostupan na web stranici HAA sukladno zahtjevima ISO/IEC 17011. Informacije o TOS kojima je akreditacija suspendirana ili povučena, strukturirane su u zapisu HAA Ob-7/7-2/12 *Pregled suspendiranih i povučenih akreditacija*. Ažuriranje Registra suspendiranih i povučenih akreditacija u domeni je odgovornosti Odbora za akreditaciju.

Informacije o verifikacijskim tijelima kojima je akreditacija suspendirana ili povučena ( *čl. 76 Uredbe* (EU) 2018/2067) javno se objavljuju na web stranici HAA u Registru suspendiranih i povučenih akreditacija. Istovremeno, prema čl. 72 *Uredbe (EU) 2018/2067* o odlukama suspenzije, povlačenja ili suženja područja akreditacije, koje se odnose na akreditirana verifikacijska tijela, HAA će izvijestiti nadležno tijelo države članice u kojoj je verifikacijsko tijelo akreditirano i nadležno tijelo i nacionalno akreditacijsko tijelo svake države članice u kojoj verifikacijsko tijelo provodi verifikacije. Izvještavanje navedenih tijela provest će se u skladu s dokumentom HAA-P-9/9 *Razmjena informacija s nadležnim tijelima*.

Javna objava ažuriranih zapisa o suspendiranim i povučenim akreditacijama, u PDF i XLS formatu u domeni je osobe zadužene za ažuriranje informacija na web stranici HAA.

**5.6.6 Obveza akreditiranih tijela koja su u suspenziji ili im je akreditacija povučena u svezi statusa izdanih dokumenata akreditiranog tijela**

Obveza je akreditiranog tijela kojem je akreditacija suspendirana u dijelu ili cijelosti ili povučena da mora odmah prestati koristiti akreditacijski simbol ili se tekstualno pozivati na akreditaciju uključujući i web stranicu, u dijelu aktivnosti za koje je akreditacija suspendirana ili povučena.

Akreditirano tijelo kojem je akreditacija suspendirana ili povučena mora obavijestiti svoje klijente i buduće klijente o suspenziji akreditacije i statusu dokumenata koji su izdani prije suspenzije i povlačenja akreditacije te da dokumenti i rezultati izdani pod suspenzijom ili nakon povlačenja akreditacije nisu pod akreditacijom.

Svako akreditirano tijelo kojem je akreditacija suspendirana ili povučena u svom sustavu upravljanja mora imati jasnu politiku kojom osigurava prepoznatljivosti statusa dokumenata koje je izdalo tijekom važenja potvrde o akreditaciji.

Politika akreditiranog tijela koje je ovlašteno od nadležnih tijela RH mora obuhvaćati zahtjeve propisa RH, a akreditirano tijelo koje je na temelju akreditacije prijavljeno pri EK za direktive i uredbe EU mora uključivati i zahtjeve navedenih dokumenata i zahtjeve prema dokumentu EA 2/17.

Ova politika mora biti javno dostupna, a korisnici usluga akreditiranih tijela i budući korisnici upoznati s njom prije korištenja usluga u akreditiranom području.

Politika mora uključivati i slučajeve kad akreditirano tijelo prestaje sa svojim radom, a na tržištu i dalje postoje dokumenti koji su proizašli iz akreditiranih aktivnosti.

Napomena:

Politika može uključiti osiguranje prijenosa izdanih dokumenata u drugo akreditirano tijelo, osiguranje od štete koju je tijelo gubljenjem akreditacije nanijelo krajnjim korisnicima usluga i dr.

HAA ocjenjuje prikladnost navedene politike.

Primjeri postupanja s dokumentima tijela čija je akreditacija suspendirana ili povučena:

1. Izvještaji o ispitivanju, potvrde o umjeravanju, inspekcijski izvještaji/certifikati i certifikati (bez roka važenja) važeći su bez obzira na promjene u akreditiranom statusu tijela koje ih je izdalo.
2. Inspekcijski izvještaji/certifikati i certifikati s određenim rokom važenja, važeći su do isteka, bez obzira na promjene u akreditiranom statusu tijela koje ih je izdalo.
3. Inspekcijski nalazi/certifikati ili certifikati s određenim rokom važenja, uz periodične provjere, važeći su do prvog nadzornog termina za koji je predviđeno da ga provede tijelo kojem je akreditacija suspendirana ili povučena.
4. Inspekcijski izvještaji/certifikati i certifikati koji su preuzeti od strane akreditiranog inspekcijskog ili certifikacijskog tijela važeći su prema uvjetima pod kojima posluje akreditirano tijelo koje ih je preuzelo.

**6 ZAPISI**

Izvještaj Odbora za akreditaciju

Preporuka Odbora za akreditaciju

Odluka o akreditaciji

Standardno pismo (obavijest o statusu akreditacije)

Pregled suspendiranih i povučenih akreditacija

1. **OBRASCI**

HAA-Ob-7/7-2/12; Pregled suspendiranih i povučenih akreditacija

1. **DODACI**

/

**9 PRIMJENJIVI DOKUMENTI**

HAA-Pr-2/1; Pravila za akreditaciju tijela za ocjenjivanje sukladnosti

HAA-Pr-2/4; Pravila za rješavanje pritužbi i žalbi(predstavki)

HAA-Pr-2/5; Pravila za uporabu akreditacijskog simbola i pozivanje na status akreditiranog tijela

HAA 1/3 Poslovnik Odbora za akreditaciju

HAA-P-9/10 Razmjena informacija s nadležnim tijelima

(EU) 2018/2067 Provedbena uredba o verifikaciji podataka i akreditaciji verifikacijskih tijela(EU ETS)

**10 PREGLED IZMJENA**

Izdanje 1: Početno izdanje

Izdanje 2: Izmjene u točkama 3, 5.1, 5.4 i 5.5 (dodana nova točka).

Izdanje 3: Revidirano izdanje 2 i usklađeno s dokumentom s obveznom promjenom: IAF MD 7

Izdanje 4: Izmjene u točki 5.1

Izdanje 5: Izmjene u točki 5.3.2

Izdanje 6: Izmjene u točki 5.6.1, 5.6.5, 7 i 9

Izdanje 7: Dodan tekst u točkama 5.2.2, 5.3.2 i 9, izbrisana točka 5.6.5

Izdanje 8: Dodan tekst u točkama 5.1, 5.2, 5.3, dodana točka 5.6.5

Izdanje 9: Dodana točka 5.2.2.5, 9

Izdanje 10: Izmjene u 5.1, 5.3, 5.5, 5.6.4 i 9.

Izdanje 11: Izmjene u 5.1, 5.2.2, 5.6, 5.6.2, 5.6.3, 5.6.5, 6, 7

Izdanje 12: Izmjene u 5.6.5, 6 i 7 izbrisan obrazac